VaParirenyatwa Votemeswa Musoro Nemamiriro Akaita Zvinhu muZvipatara
Vana chiremba vanoenderera mberi nehurongwa hwekuramwa mabasa, vachiti mari dzavari kutambira ishoma
Vane ruzivo nezviri kuitika muzvipatara zvehurumende vanoti vana chiremba vazhinji havasi kuenda kumabasa, uye vashoma vari kuenda kubasa, havasi kuenda mazuva ose. Izvi zviri kuita kuti varwere vashaye vanovabatsira. Masangano enhau anoti vana chiremba vakatotanga kuramwa mabasa, kunyange hazvo vasiri kubuda pachena kuti ndizvo zvavari kuita. Gurukota rezve hutano rinoti vana chiremba pamwe navamukoti vanoti vari kukundikana kuenda kubasa vachiti havana mari yekufambisa. Hurumende inoti vana chiremba nanamukoti vanofanirwa kuenda kubasa kuitira kuti vabatsire varwere. Asi imwe nhengo yeHospital Doctors Association, Dr Amon Siveregi, vanoti kunyange hazvo mapepanhau nemamwe masangano anoburitsa nhau, ari kuti vana chiremba vatanga kuramwa mabasa, sangano ravo harisati radaidzira kuti vana chiremba vatange kuramwa mabasa. Mutungamiri wesangano iri, Dr Kudakwashe Nyamutukwa, vaudza Studio 7 kuti vamwe vana chiremba vakatotanga kuramwa mabasa pachavo, vachigunun’una nemari shoma dzavari kupihwa. Asi vamwe vana chiremba vanoti vachiri kuenda kumabasa. Mutori wenhau dzeStudio 7, Carole Gombakomba , aita hurukuro naDr Siveregi mumwe chiremba pachipatara cheParirenyatwa kuti tinzwe kuti chii chiri kuitika panyaya iyi. Zvichakadaro, imwe nyanzvi munyaya dzevashandi, musangano re International Socialist Organisation, Va Mike Sambo, vaudza Studio 7 , kuti chokwadi chiripo panyaya iyi, ndechekuti vana chiremba nevamwe vashandi vemuzvipatara, havasi kushanda nemwoyo yavo yose, uye vazhinji vavo, havana kudzoka pamabasa, kubva pavakambo ramwa mabasa kwemwedzi mitatu, kubva muna Zvita gore rapera. VaSambo vanotsanangura zvavanofunga kuna Carole Gombakomba we Studio 7... Dzimwe Nhau Kubva ku Studio 7...